钦定古今图书集成/明伦汇编/皇极典/第232卷 > 《惟皇诫德赋》〈并序〉谢偃
## 钦定古今图书集成/明伦汇编/皇极典/第232卷 > 《惟皇诫德赋》〈并序〉谢偃

臣闻“理忘乱，安忘危，逸忘劳，得忘失” ，此四者莫不皆然。是以夏桀以瑶台琼室为丽，而不悟鸣条、南巢之祸；殷辛以象箸玉杯为华，而不知牧野、白旗之败。当其盛也，谓四海为己力；及其衰也，乃匹夫之不制；故当其信也，谓天下为一心；及其疑焉，则顾盻皆为仇敌。是知必有其德，则诚结遐方，化行荒裔；苟失其度，“则变生骨肉，衅起腹心矣。是以为人主者，不可忘初。处殿堂者，则思前王之所以失；朝万国者，则思今己之所以贵；巡府库者，则思今日之所以得；视功臣则思其为己之始，见名将则思其用力之初。苟弗忘旧，则人无易心，则何患乎天下之乱？故朝行之则为尧舜，暮失之则为桀纣，岂异人哉？” 其词曰：

周坟籍以遐观，总宇宙而一窥，结绳往而莫纪，书契
来而可知。惟皇王之迭代，信步骤之恒规，莫不虑失
者常得，怀安者必危。是以战战栗栗，日慎一日；守约
守俭，去奢去逸，外无荒禽，内无荒色。唯贤是授，惟人
斯恤，则四王不足五，六帝不足七。若夫恃圣骄力，狠
戾倔彊，忠良是弃，谄佞斯奖。构崇台以象天，穿深池
以绝壤，厚赋重敛，积宝藏镪，无罪加刑，有功不赏，则
夏桀可二，殷辛易两。在危所恃，居安勿忘。功臣无逐，
故人无放。放故者亡，逐功者丧。四海岌岌，九土漫漫，
覆之甚易，存之实难。是以一人有悦，万国同欢；一人
失所，兆庶俱残。喜则严寒为热，怒则盛夏成寒。一动
而八方乱，一言而天下安。举君过者为忠，述主美者
为佞。苟承颜以顺旨，必蔽视而掩听。动虽非而谓神，
言纵失而称圣。故曲者乱直，邪者丑正。改法服以就
奇，变雅音而入郑。虽往古之轨躅，亦当今之龟镜。崔
嵬鸾殿，赫奕凤门。包四海而称主，冠天下而独尊。既
兄日而姊月，亦父干而母坤。视则金翠溢目，听则丝
竹盈耳。信赏罚之在躬，实荣辱之由己。谓羲皇而《易》
匹，言尧舜之可拟。骄志自此而生，侈心因兹而起。常
惧颠而惧覆，必思足而思止。勿戒潜龙之初，当怀布
衣之始。在位称宝，居器曰神。钟鼓庭设，玉帛阶陈。得
必有兆，失必有因。一替一立，或周或秦。既承前代，当
思后人。唯德可久，道无常亲。